|  |
| --- |
| ***Директни плащания*** |

**1. Със заповед на министъра на земеделието е определена ставката по схемата за преразпределително плащане за кампания 2021 г., която е в размер на 137,74 лева/ха.** Земеделските стопани, които имат право на плащане по Схемата за единно плащане на площ (СЕПП), могат да получат подпомагане и по схемата за преразпределително плащане. Подпомагане по схемата за преразпределително плащане се отпуска за първите до 30 ха допустими площи по СЕПП за всяко стопанство, независимо от размера. Схемата за преразпределително плащане е необвързана с производството. Заповедта е публикувана на електронната страница на Министерство на земеделието на следния адрес: <https://www.mzh.government.bg/bg/politiki-i-programi/programi-za-finansirane/direktni-plashaniya/nacionalno-zakonodatelstvo-prilagane-shemi-direktni-plashtania/>.

|  |  |
| --- | --- |
| ***ОСП 2023-2027 г.*** |  |

**2. В рамките на Стратегическия план на България за периода 2023-2027 са разработени и предложени 10 различни Схеми за климата, околната среда и хуманното отношение към животните (Еко схеми).** Еко схемите в директните плащания ще бъдат доброволни за земеделските стопани. С тях ще се предложат допълнителни финансови стимули за въвеждането и прилагането на агро-екологични практики, които са полезни за климата и околната среда. Целта е да се насърчи постигането на благоприятен ефект за климата и природните ресурси посредством допълнителни изисквания, надграждащи обичайната земеделска дейност върху площта. Еко схемата за поддържане на биологично земеделие (земеделски площи) е пряко насочена към стимулиране на развитието и разпространението на биологичното земеделие в страната. Подпомагането по тази интервенция се предоставя под формата на годишно плащане на хектар земеделска земя като добавка към основното подпомагане на доходите за устойчивост в директните плащания. Индикативната ставка за периода 2023-2027 г. е планирана да бъде 100 евро/ха годишно за целия период. Задължително бенефициентите по интервенцията, трябва да спазват изискванията на Регламент (ЕС) 2018/848 относно биологичното производство и етикетирането на биологични продукти и да имат сключен договор с Контролиращо лице за биологично производство не по-късно от 31 декември на годината предхождаща годината на кандидатстване въз основа на наличните данни в регистъра на биологичните оператори към тази дата. Ангажиментите са за период от една календарна година. Земеделските площи трябва да отговарят на изискванията за допустимост за директни плащания, да са преминали периода на преход към биологично производство и да са сертифицирани като биологични. Планира се бюджетът по интервенцията да нараства ежегодно, което съответства на целите за увеличение на площите с биологично производство всяка година в периода 2023-2027 г. при запазване на размера на индикативната ставка. По интервенцията са заложени следните бюджетни стойности: 2023 г. - 9 673 500 евро; 2024 г. - 13 462 800 евро; 2025 г. - 17 697 600 евро; 2026 г. - 22 757 600 евро; 2027 г. - 27 822 700 евро.

**3. На 22 март 2022 г. депутатите от Комисията по земеделие и развитие на селските райони в Европейския парламент бяха запознати с доклад на ЕК, който дава позитивна оценка за ефективността на ОСП.** Директорът на „Стратегия и анализ на политиката“ в ГД „Земеделие и развитие на селските райони“ Тасос Ханиотис обясни, че в доклада Европейската комисия е направила своя собствена оценка, но също така е използвала външен анализ, изготвен от Съвместния изследователски център (JRC) и се е позовала на проучване на Световната банка. Всички те показват, че ОСП намалява разликата в доходите между селското стопанство и другите сектори на икономиката и подкрепя обновяването на поколенията. В доклада се посочва, че „подкрепата от ОСП е много приобщаваща“, „половината от бенефициентите имат по-малко от пет хектара". При представянето на доклада Тасос Ханиотис каза, че „никоя политика не е перфектна, разпределението на подкрепата продължава да бъде неравномерно, въпреки напредъка и има значителни икономически различия между фермерите и териториите. „ОСП подкрепя обновяването на поколенията, но не може да се справи сама“, посочи той, отбелязвайки дългосрочната тенденция на намаляване на броя на фермерите. Едно от основните заключения в доклада е, че „директните плащания и подкрепата за районите с природни ограничения допринасят за стабилизиране на фермерските доходи, жизнеспособността на земеделието и поддържането на селските райони“. Също така „ОСП подкрепя обновяването на поколенията, но не може да се справи сама“. Политиката на ЕС в областта на земеделието допринася за подобряване на инфраструктурата, услугите и свързаността в селските райони, но „най-основните елементи на растежа в селските райони не произтичат от селското стопанство..„ ОСП като цяло е ефективна“, каза Тасос Ханиотис. Публичните политики трябва да се адаптират през цялото време, да се идентифицират слабостите. Първата слабост е административната тежест, която е проблем, особено за програмите за развитие на селските райони. Испанският евродепутат Клара Агилера каза, че изводите в доклада обосновават запазването на ОСП и нейното въздействие върху селските райони. Германският депутат Улрике Мюлер от Renew Europe, отбеляза нарастващата ефективност на ОСП, но заяви, че „за съжаление това е свързано с увеличаване на административното бреме.” Германският евродепутат Мартин Хойслинг каза, че в много области плащанията по ОСП са 50% от дохода на фермерите, без които те не биха оцелели. Чешкият евродепутат Вероника Вречионова каза, че „инструментите, които работят добре на едно място, може да не работят на друго място“, затова подкрепя повече гъвкавост“. Ирландският политик Люк Минг Фланаган заяви, че „без съмнение ОСП има голямо социално-икономическо положително въздействие“, а „лошата новина е, че това въздействие можеше да е много по-голямо“, добави той.

|  |  |
| --- | --- |
| ***Още от ЕС и света*** |  |

**4.** **ЕС запази позицията си на водещ търговец на агрохранителни продукти през 2021 г.** Тази констатация е в резултат на публикувания на 23 март 2022 г. месечен доклад на Европейската комисия за 2021 г., който включва специален фокус върху търговията на ЕС с агрохранителни стоки с Украйна и Русия. 2021 година се характеризира с продължаване на пандемията от COVID-19, значително покачване на цените на суровините, последвано от смущения в търговията и увеличаване на свързаните с енергията разходи. Покачването на цените на селскостопанските продукти дава тласък на търговията. Общата стойност на търговията с агрохранителни стоки в ЕС достигна рекордните 328,1 милиарда евро през 2021 г., което представлява увеличение от 7% на годишна база. Това води до търговски излишък от 67,9 милиарда евро, което представлява увеличение от 8% в сравнение с 2020 г. Продуктите с висока стойност като вино, спиртни напитки и ликьори, шоколад и сладкарски изделия се представят силно, докато продуктите, които са по-пряко свързани с доходите на земеделските стопанства, като напр. свинското месо, млечни продукти и пшеница са засегнати от намаленията на експортните стойности и се представят по-слабо. Тези констатации бяха публикувани на 23 март 2022 г. в месечния търговски доклад на Европейската комисия за 2021 г., който включва специален фокус върху търговията на ЕС с агрохранителни стоки с Украйна и Русия през последната година. Повече информация можете да видите на следния линк: <https://ec.europa.eu/info/sites/default/files/food-farming-fisheries/trade/documents/monitoring-agri-food-trade_dec2021_en.pdf>